Vermiste sjef gevind nadat motor in sand vasvalSteven Chris Kruger se motor het in die sand by ‘n bouterrein vasgeval. (Foto: Rusa) ’n Man van Ballito in KwaZulu-Natal is Dinsdag veilig gevind nadat sy familie bekommerd geraak het toe hy nie Maandag teruggekeer het huis toe nie. ’n Soektog is van stapel gestuur en Steven Chris Kruger is eindelik gevind waar sy motor in die sand by ’n bouterrein vasgeval het. Kruger (36) was gedehidreer en het sy rug beseer soos hy vermoedelik deurnag gespook het om sy motor uit die sand te kry. Kruger werk as sjef by die Ballito Lifestyle Centre. Reaction Unit South Africa (Rusa) sê Kruger het sy selfoon by sy huis in Ballito gelos toe hy Maandag omstreeks 16:30 in sy wit Mazda2 daar weg is om by ’n bouterrein in die omgewing te gaan teiken skiet. Hy het egter nie weer huis toe gekeer nie. Steven Chris Kruger (Foto: Verskaf deur Rusa) ’n Helikopter van Rusa is vanoggend ingespan om na Kruger te gaan soek aangesien die omgewing waar Kruger gaan teiken skiet het tans onbegaanbaar is weens swaar reën wat Maandagaand uitgesak het. Dit is toe dat hulle Kruger se voertuig vanoggend in die sand by die bouterrein opgemerk het. Kruger het langs die motor gestaan en met sy arms om hulp gewaai. Rusa sê Kruger is intussen na die nooddiens se hoofkantoor gevlieg waar paramedici sou regstaan om hom te behandel.